Publication: Magyar Közlöny
Issue: MK-2010-1 (Year: 2010, Number: 1)
Era: contemporary
Section: „3. számú melléklet a 17/2004. (V. 20.) OM rendelethez
Paragraph Index: 1637

2. A TANULÁSMÓDSZERTAN ÉS A KOMMUNIKÁCIÓ TANÍTÁSA A KOLLÉGIUMBAN A kollégium is jelentős szerepet kap a tanulásmódszertan és a kommunikáció tanításában. A kollégiumi élet jellegénél fogva más lehetőségeket kínál e téren is, mint az iskola. A kollégiumi nevelők szabadabb időkeretben vannak a tanulókkal, így az egyéni és a kiscsoportos differenciált fejlesztés kerülhet előtérbe. A gyerekek jelentős adottságbeli és felkészültségbeli különbségekkel lépnek be a középiskolába, ezért nem lehet őket homogén masszaként kezelni. A tanév eleji felmérésekből kiderül, ki miben erős, ki miben gyenge akár a tanulás, akár a kommunikációs képességek vonatkozásában. E felmérések alapján érdemes a kollégiumi nevelőknek a differenciált és időszakos egyéni és kiscsoportos fejlesztő foglalkozásokat megtervezniük, és azt a kollégiumi rendbe beilleszteniük. Ebből következően a kollégiumi nevelőknek éppúgy fölkészültnek kell lenniük mindkét tantárgyból, mint az iskolai tanároknak, noha a foglalkozásoknak más formájuk lesz, mint az iskolában. Nekik is el kell végezniük az akkreditált továbbképzést, az önképzéstől sem tekinthetnek el, és a konzultációkon való részvételük is nélkülözhetetlen. Külön ki kell térni az iskolában tanulásmódszertant és kommunikációt tanító tanár és a kollégiumban a gyerekekkel e téren is foglalkozó nevelők kapcsolatára. Természetes, hogy ennek a kapcsolatnak igen szorosnak kell lennie. Elképzelhető, hogy a kollégiumi nevelő tanítja az iskolában is ezeket a tárgyakat legalább az egyik tanulócsoportnak. Így lehet legintenzívebb kapcsolatban a többi tanárral. Ha ez az út nem járható, arra kell törekedni, hogy a kollégiumi nevelő minél több iskolai tanulásmódszertan és kommunikáció órán vegyen részt, kapcsolódjon be az órába vagy hospitáljon, hogy minél több személyes benyomása legyen arról, miben szorulnak a gyerekek egyéni fejlesztésre. Erre a gyerekekről való tudásra építheti fel kollégiumi foglalkozásait. A gyerekek életritmusát, délutáni elfoglaltságát a kollégiumi nevelők szervezik és irányítják, így nemcsak az egyéni és a kiscsoportos képességfejlesztő munka van a kezükben, hanem a gyerekek szokásrendjének, egészséges, tanulást segítő életmódjának kialakítása és az egyéni tanulási módszerek megtalálásának, elsajátításának segítése is.

Source: https://magyarkozlony.hu/hivatalos-lapok/7329b4f3e9e299090f09eb5f8d4d93e3e0bd4498/dokumentumok/7a31f587703ba0815b40a53569b4bf7f7e834456/letoltes